Piet Matipa: 2 'vriendinne' sit in die kroeg... | Netwerk24
Piet Matipa: 2 'vriendinne' sit in die kroeg...
Deur Piet Matipa 07 November 2015 00:00
Ou Jez word net daar 'n rasieleier vir liefde.
Sommige "vriende" is maar baie groot katte in Nederlands.
Dit het ek agtergekom toe my oë verveeld was en hulle met ander se besigheid vermaak het.
'n Mooie Eva sit saam met haar vriendinnetjie en slurp aan hul tiermelk. Evatjie is uitgevat asof sy die offerande in die kerk moet neem. Dié se vriendin het ek sommer Jezebel gedoop.
Jezebel spits haar ore terwyl Eva blinkoog vertel van hoe haar hart tjoklits klop vir 'n Adam. Dié beduie dat sy en die Adam al 'n paar keer tong gestoei het en dat sy hom nie kan vergeet nie.
Jezebel speel haar rol as ondersteunende vriendin goed.
Ou Jez word net daar 'n rasieleier vir liefde. "Ek sê gaan vir hom as hy jou knieë lam maak," seg Jezzie, die kitssielkundige. Sy is vol plannetjies om Eva by Adam uit te kry.
So sit die twee en gesels dat die biesies bewe, en die tier se speen droog nie op nie.
Skielik kry Eva 'n boodskap dat Adam op pad is na die geselligheid. Eva se hart kraak skoon haar borskas, sy begin 'n geluks­aanval kry en Jezebel moet die kalmeerpil wees.
Evatjie berooi haar lippe en lei haar buuste van suid na noord. "Hoe lyk ek?" wil sy weet. Jezzie: "Jy lyk beaula, vriendin."
Die tyd gee 'n sprongetjie en Adam sluit aan. Nou, Adam is effens van 'n stukkie lekker, as mens van daardie soort nagereg hou. Hy gaan sit by die dames, koel en kalm. Hy het darem 'n persoonlikheid, al is dit net 'n rapsie. Eva stel hom bekend aan Jezebel, dié groet heel beskeie, hou haar in, beskaafd – wat ek noem die stilte voor die storm.
In dié stadium is hy kaatjie van die baan. Hy dans, hy drink en hy is dinamika vanself. Eva kry steeds skelmpies haar plesier-rukkings, maar probeer haar bes om haar koel te hou.
Jezebel het 'n bietjie ontdooi, maar is nog nie 'n bedreiging nie.
Die maan is vol en Jez besluit, huis toe is haar voorland. Adam, gekettie vir die eerste span, gee 'n toespraak nes 'n ANC-leier wat Jezebel se arm so draai dat sy daarvan hou.
Sy kry haar tweede asem.
Sy dans met Adam, maak geselsies. Eva gaan van hoofspeler na toeskouer, tem haar emosies, glo dat Adam se oë nie sal dwaal nie. Oortuig dat dié net 'n feestyd het.
Net voordat die son moet inteken, besluit Jezebel dat sy nou regtig huis toe gaan. Sy en Adam gesels vinnig, nogal privaat.
Hulle albei loop dan na Eva toe. Adampie neem die leiding, beduie dat Jez-Jez hom gaan huis toe vat. Hy het glo te veel gedrink. Eva, wat duidelik weet wat aangaan, sit 'n glimlag op haar gesig en knik.
Adam gee vir Eva 'n drukgroet. Jezebel volg: "Lekker aand, vriendin."
Eva kyk hartseer hoe dit wat haar hart vinniger laat klop, saam met haar "vriendin" loop... soos twee Nederlandse katte.